### NN 30/2025 (21.2.2025.), Obvezatne upute broj L II o zaštiti osobnih podataka

DRŽAVNO IZBORNO POVJERENSTVO REPUBLIKE HRVATSKE

315

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 20. veljače 2025. donijelo je

OBVEZATNE UPUTE BROJ L II

O ZAŠTITI OSOBNIH PODATAKA

1. UVODNO

Na postupak obrade osobnih podataka osoba koje sudjeluju u postupku izbora: članova predstavničkih tijela jedinica lokalne i područne (regionalne) samouprave (dalje: jedinice); općinskih načelnika, gradonačelnika i župana te njihovih zamjenika u jedinicama u kojima se zamjenici biraju sukladno odredbama zakona kojim se uređuje lokalna i područna (regionalne) samouprava; zamjenika općinskih načelnika, gradonačelnika i župana iz reda pripadnika nacionalnih manjina, odnosno hrvatskoga naroda (dalje: lokalni izbori) na odgovarajući način primjenjuju se odredbe posebnih propisa kojima se uređuje zaštita osobnih podataka.

2. VODITELJ OBRADE OSOBNIH PODATAKA

2.1. Voditelji obrade osobnih podataka su izborna povjerenstva koja su u skladu s odredbama Zakona, nadležna za poduzimanje određene izborne radnje.

2.2. Voditelji obrade osobnih podataka u pogledu prikupljanja potpisa birača i podnošenja prijedloga: kandidacijske liste na izboru članova predstavničkog tijela općine, grada, županije i/ili Grada Zagreba; kandidature na izboru općinskog načelnika, gradonačelnika, župana i/ili gradonačelnika Grada Zagreba te njihovih zamjenika; kandidature za zamjenika općinskog načelnika, gradonačelnika, župana iz reda pripadnika nacionalne manjine, odnosno hrvatskoga naroda je politička stranka/političke stranke podnositelj/i prijedloga kandidacijske liste i/ili prijedloga kandidatura, odnosno prva tri potpisnika prijedloga kandidacijske liste grupe birača i/ili prijedloga kandidature za birače predlagatelje.

2.3. Voditelji obrade osobnih podataka članova izbornih povjerenstava i članova biračkih odbora su nadležna izborna povjerenstva koja ih imenuju i političke stranke koje određuju proširene sastave izbornih povjerenstava i članove biračkih odbora u skladu sa Zakonom.

2.4. Voditelji obrade osobnih podataka promatrača su ovlašteni predlagatelji promatrača propisani Zakonom i obvezatnim uputama Državnog izbornog povjerenstva kojima se propisuju prava i dužnosti promatrača te nadležna izborna povjerenstva.

2.5. Kontakt podaci voditelja obrade javno se objavljuju na mrežnoj stranici Državnog izbornog povjerenstva za nadležna izborna povjerenstva, dok ovlašteni predlagatelji kandidacijskih lista i kandidatura (političke stranke, prva tri potpisnika prijedloga kandidacijske liste/kandidature za birače predlagatelje), nositelj kandidacijske liste/kandidat i ovlašteni predlagatelji promatrača javno objavljuju kontakt podatke na drugi primjereni način.

2.6. Voditelji obrade mogu obradu osobnih podataka povjeriti izvršitelju obrade poštujući zahtjeve propisa o zaštiti osobnih podataka.

3. SVRHA I OBRADA OSOBNIH PODATAKA

3.1. Obrađuju se samo oni osobni podaci koji su nužni za provedbu pojedinih izbornih radnji.

3.2. Osoba čiji se osobni podaci obrađuju mora biti upoznata o svrsi obrade osobnih podataka.

3.3. Pri provođenju lokalnih izbora obrađuju se osobni podaci:

– članova izbornih tijela radi njihova imenovanja, isplate nak­nade za rad na lokalnim izborima te u statističke svrhe

– kandidata, birača, osoba za kontakt naznačenih na prijedlogu kandidacijske liste ili prijedlogu kandidature i osoba koje prikupljaju potpise birača radi kandidiranja, uključujući i daljnju obradu radi provedbe lokalnih izbora te u statističke svrhe

– promatrača radi promatranja izbornog postupka

– osoba ovlaštenih za unošenje podataka u aplikacije izbornih sustava radi pristupa i rada u aplikacijama

– trećih osoba – stranaka ugovora s kojima voditelji obrade iz točke 2.1. ovih Obvezatnih uputa sklapaju ugovore radi provedbe popratnih radnji vezanih za lokalne izbore ili koje je voditelj obrade i iz točke 2.1. ovih Obvezatnih uputa odredio u stručne timove radi provedbe popratnih radnji vezanih za lokalne izbore.

4. VRSTA OSOBNIH PODATAKA KOJA SE OBRAĐUJE

4.1. Pri provođenju lokalnih izbora obrađuju se sljedeći osobni podaci:

– osobni podaci članova izbornih tijela: ime i prezime, adresa prebivališta ili boravišta, osobni identifikacijski broj (OIB), kontaktni podaci, podatak o političkoj stranci koja je predložila člana proširenog sastava izbornog povjerenstva, odnosno člana biračkog odbora, podatak o bankovnom računu, radnopravni status, podatak o mirovinskom osiguranju, spol i potpis

– osobni podaci kandidata: ime i prezime, adresa prebivališta, datum rođenja, osobni identifikacijski broj (OIB), spol, podatak iz kaznene evidencije, kontaktni podaci, po potrebi nacionalnost, po potrebi podatak o posebnom računu za financiranje troškova izborne promidžbe u smislu članka 31. Zakona o financiranju političkih aktivnosti, izborne promidžbe i referenduma (»Narodne novine«, broj 29/19 i 98/19) i potpis; u slučaju kandidata državljanina druge države članice Europske unije prema posebnom propisu i državljanstvo, adresa prebivališta ili privremenog boravka na području jedinice gdje se provode izbori i podatak je li osoba lišena prava da se kandidira u državi državljanstva

– osobni podaci birača koji predlažu kandidacijsku listu ili kandidaturu: ime i prezime, prebivalište, podaci o osobnoj iskaznici, po potrebi nacionalnost i potpis

– osobni podaci osobe koja za predlagatelja prikuplja potpise birača: ime i prezime, osobni identifikacijski broj (OIB) i potpis

– osobni podaci osobe za kontakt naznačene na prijedlogu kandidacijske liste ili prijedlogu kandidature: ime i prezime, osobni identifikacijski broj (OIB), adresa prebivališta i kontaktni podaci

– osobni podaci promatrača: ime i prezime, osobni identifikacijski broj (OIB), broj putovnice ili broj i mjesto izdavanja identifikacijske isprave promatrača te podaci o podnositelju zahtjeva za promatranje lokalnih izbora

– osobni podaci osoba ovlaštenih za unošenje podataka u aplikacije izborih sustava: ime, prezime, osobni identifikacijski broj (OIB), adresa elektroničke pošte i drugi kontaktni podaci, i

– osobni podaci trećih osoba koji su nužni za izvršavanje ugovora između te treće osobe i voditelja obrade iz točke 2.1 ovih Obvezatnih uputa, odnosno koji su nužni za izvršenje zadaće i plaćanje naknade članovima stručnih timova određenih radi provedbe popratnih radnji vezanih za lokalne izbore.

4.2. Voditelj obrade može tražiti i obrađivati i druge osobne podatke ako su isti potrebni za izvršavanje zakonskih obveza voditelja obrade.

4.3. U obrascima koji su propisani drugim obvezatnim uputama za lokalne izbore bit će podrobnije naznačeni traženi osobni podaci za pojedine svrhe.

5. PROVJERA TOČNOSTI OSOBNIH PODATAKA PUTEM NADLEŽNIH TIJELA

Radi provjere točnosti osobnih podataka iz točke 4.1. ovih Obvezatnih uputa, na zahtjev nadležnog izbornog povjerenstva, dostavit će i/ili omogućiti preuzimanje:

– ministarstvo nadležno za registar birača – podatke iz registra birača

– ministarstvo nadležno za unutarnje poslove – podatke o prebivalištu i identifikacijskim ispravama birača

– ministarstvo nadležno za financije – podatke o osobnom identifikacijskom broju (OIB).

6. VRIJEME OBRADE OSOBNIH PODATAKA

Osobni podaci iz točke 4. ovih Obvezatnih uputa obrađuju se tijekom vremena potrebnog za ostvarenje svrhe za koju se obrađuju u rokovima određenim Zakonom i drugim mjerodavnim propisima i traje do isteka roka od 90 dana od dana objave konačnih rezultata izbora.

7. RAZDOBLJE POHRANE OSOBNIH PODATAKA

Nakon isteka propisanih rokova, s osobnim podacima postupa se u skladu s posebnim propisima koji uređuju pitanja upravljanja javnim dokumentarnim i arhivskim gradivom.

8. JAVNA OBJAVA OSOBNIH PODATAKA

8.1. Radi kandidiranja na lokalnim izborima, osobni podaci kandidata sadržani u pravovaljanim kandidacijskim listama, pravovaljanim kandidaturama i zbirnim listama javno se objavljuju u lokalnim sredstvima javnog priopćavanja i tisku, na oglasnoj ploči i mrežnim stranicama jedinice lokalne, odnosno područne (regionalne) samouprave te na mrežnim stranicama Državnog izbornog povjerenstva.

8.2. Radi objave rezultata izbora, osobni podaci kandidata sa svake kandidacijske liste koji su izabrani za članove u predstavničko tijelo općine, grada, županije, odnosno Grada Zagreba, kandidata na izboru za općinskog načelnika, gradonačelnika i župana te njihovih zamjenika te kandidata na izboru zamjenika općinskog načelnika, gradonačelnika i župana iz reda pripadnika nacionalnih manjima odnosno hrvatskoga naroda javno se objavljuju u lokalnim sredstvima javnog priopćavanja, lokalnom radiju i novinama, na oglasnoj ploči jedinice i mrežnim stranicama jedinice te na mrežnoj stranici Državnog izbornog povjerenstva.

8.3. Radi imenovanja članova izbornih tijela, na mrežnoj stranici Državnog izbornog povjerenstva javno se objavljuju imena i prezimena članova izbornih tijela, za članove proširenih sastava izbornih povjerenstava te članove biračkih odbora i podatak o političkoj stranci koja ih je predložila u izborno tijelo te kontakt podaci osoba u izbornom povjerenstvu.

8.4. Radi promatranja izbora, na mrežnoj stranici Državnog izbornog povjerenstva javno se objavljuju imena i prezimena promatrača, podatak o njihovom predlagatelju te područje njihovog promatranja provedbe izbora.

8.5. Osobni podaci iz točaka 8.1. – 8.4. ovih Obvezatnih uputa javno objavljeni na mrežnoj stranici Državnog izbornog povjerenstva i/ili mrežnoj i/ili oglasnoj ploči jedinice, osim imena i prezimena kandidata, uklonit će se s mrežnih stranica i/ili oglasne ploče po isteku rokova iz točke 6. ovih Obvezatnih uputa.

9. OBJAVA I STUPANJE NA SNAGU

9.1. Ove Obvezatne upute stupaju na snagu prvoga dana od dana objave u »Narodnim novinama«.

9.2. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/25-01/5
 Urbroj: 507-02/02-25-2
 Zagreb, 20. veljače 2025.

Potpredsjednik
 Damir Kontrec, v. r.